ריקרדו פראדו

**ריקרדו פראדו** (בפורטוגזית: **Ricardo Prado**; נולד ב-3 בינואר 1965) הוא שחיין עבר ברזילאי. בעל מדליית כסף אולימפית, אלוף עולם ושיאן עולם שהתמחה בסגנון מעורב אישי. היה לשחיין הראשון בהיסטוריה ששחה 400 מטר מעורב אישי מתחת ל-4:20 דקות.

## ביוגרפיה
ריקרדו פראדו נולד באנדראדינה, סאו פאולו, ברזיל. הוא היה נמוך קומה, בסך הכל 1.58 מטר.
הוא למד באוניברסיטת סאות'רן מת'ודיסט שבדאלאס, טקסס. הוא בעל תואר בכלכלה ובחינוך גופני.

באולימפיאדת מוסקבה (1980) בגיל-15 שנים וחצי שחה פראדו שני משחים. במשחה ל-400 מטר מעורב אישי הוא סיים במקום ה-12 בתוצאה של 4:31.69 דקות, במשחה ל-100 מטר גב הוא סיים במקום ה-28 בתוצאה של 1:01.03 דקות.

### אלוף ושיאן עולם
באליפות העולם שנערכה בגואיאקיל, אקוודור בשנת 1982 זכה פראדו במדליית זהב ב**שיא עולם חדש** בתוצאה של 4:19.78 דקות, לפני ינס פיטר ברנדט ממזרח גרמניה (4:23.02 דקות) וסרגיי פסנקו מברית המועצות (4:23.29 דקות). הוא שיפר את שיאו העולמי של ג'סי ואסאלו מארצות הברית שעמד על 4:20.05 דקות, שנקבע באליפות העולם הקודמת בברלין 4 שנים קודם לכן, ובכך היה לשחיין הראשון בהיסטוריה ששחה משחה זה מתחת ל-4:20 דקות. הוא שחה 4 משחים נוספים, במשחה ל-200 מטר פרפר הוא סיים במקום הרביעי בתוצאה של 2:00.30 דקות, המנצח היה מיכאל גרוס ממערב גרמניה (1:58.85 דקות), במשחה ל-200 מטר מעורב אישי הוא סיים במקום השמיני בתוצאה של 2:07.34 דקות, ראשון היה אלכסנדר סידורנקו מברית המועצות (2:03.30 דקות), במשחה ל-200 מטר גב הוא סיים במקום השמיני בתוצאה של 2:04.38 דקות, ראשון סיים ריק קארי מארצות הברית (2:00.82 דקות) ובמשחה שליחים 4x100 מטר מעורב הוא וחבריו סיימו במקום השמיני בתוצאה של 3:55.72 דקות, ראשונים היו האמריקאים שקבעו שיא עולם חדש בתוצאה של 3:40.34 דקות.

באוניברסיאדה שנערכה באדמונטון, קנדה בתחילת יולי 1983 זכה פראדו בשתי מדליות ארד, במשחה ל-200 מטר מעורב אישי בתוצאה של 2:05.50 דקות ובמשחה ל-400 מטר מעורב אישי בתוצאה של 4:26.87 דקות.

במשחקים הפאן אמריקאים שנערכו בקראקס, ונצואלה בסוף אוגוסט 1983 זכה פראדו ב-4 מדליות, שתיים מזהב ושתיים מכסף. מדליות זהב במשחה ל-200 מטר מעורב אישי בתוצאה של 2:04.51 דקות ובמשחה ל-400 מטר מעורב אישי בתוצאה של 4:21.43 דקות. מדליות כסף במשחה ל-200 מטר גב בתוצאה של 2:02.85 דקות ובמשחה ל-200 מטר פרפר בתוצאה של 1:59.00 דקות.

באולימפיאדת לוס אנג'לס (1984) זכה פראדו במדליית כסף במשחה ל-400 מטר מעורב אישי בתוצאה של 4:18.45 דקות, אחרי שיאן העולם הטרי אלכס באומן מקנדה ששיפר את שיאו העולמי בתוצאה של 4:17.41 דקות, ולפני רוב וודהאוז מאוסטרליה (4:20.50 דקות). הוא שחה עוד 4 משחים נוספים. במשחה ל-200 מטר גב הוא סיים במקום הרביעי בתוצאה של 2:03.05 דקות, אחרי המנצח קארי (2:00.23 דקות), במשחה ל-200 מטר פרפר הוא סיים במקום העשירי אך נימחק מגמר ב' ולכן דורג במקום ה-17, הזמן שקבע היה 2:00.59 דקות, במשחה ל-200 מטר מעור אישי הוא סיים במקום ה-11 אך נימחק שוב מגמר ב' ולכן דורג במקום ה-17, זמנו היה 2:07.16 דקות ובמשחה שליחים 4x100 מטר מעורב הוא וחבריו סיימו במקום ה-12 בתוצאה של 3:53.49 דקות.

באליפות הפאן פסיפיק בשחייה שנערכה בטוקיו, יפן באוגוסט 1985 זכה פראדו בשתי מדליות. מדליית זהב במשחה ל-400 מטר מעורב אישי בתוצאה של 4:20.37 דקות ומדליית ארד במשחה ל-200 מטר פרפר בתוצאה של 1:59.89 דקות.

באוניברסיאדה שנערכה בקובה, יפן בסוף אוגוסט 1985 זכה פראדו בשתי מדליות, מדליית זהב במשחה ל-400 מטר מעורב אישי בתוצאה של 4:19.83 דקות ומדליית ארד במשחה ל-200 מטר מעורב אישי בתוצאה של 2:04.92 דקות.

באליפות העולם שנערכה במדריד, ספרד בשנת 1986 סיים פראדו במקום שביעי בתוצאה של 4:26.00 דקות ולא הצליח להגן על תוארו, המנצח היה תמאש דארני מהונגריה (4:18.98 דקות).

במשחקים הפאן אמריקאים שנערכו באינדיאנפוליס, ארצות הברית בשנת 1987 זכה פראדו ב-3 מדליות. מדליית כסף במשחה ל-200 מטר גב בתוצאה של 2:03.75 דקות, שתי מדליות ארד במשחה ל-200 מטר מעורב אישי בתוצאה של 2:04.94 דקות ובמשחה ל-4x100 מטר מעורב בתוצאה של 3:50.29 דקות.

## חיים אישיים
בשנת 2003 בגיל 38, עבר פראדו אוטם שריר הלב שלאחריו ניזקק לניתוח מעקפים.

בשנת 2007 עבד פראדו בוועדה המארגת של המשחקים הפאן אמריקאים שנערכו בריו דה ז'ניירו, בברזיל.

## ראו גם

*התפתחות שיא העולם במשחה ל-400 מטר מעורב אישי (ויקיפדיה האנגלית)

## קישורים חיצוניים

* ריקרדו פראדו , באתר *Sports123* 

## הערות שוליים

קטגוריה:שחייני מעורב אישי
קטגוריה:שחייני גב
קטגוריה:שחייני פרפר
קטגוריה:שחיינים ברזילאים
קטגוריה:מדליסטים אולימפיים ברזילאים
קטגוריה:שיאני עולם בשחייה
קטגוריה:אלופי עולם בשחייה
קטגוריה:אלופי האוניברסיאדה בשחייה
קטגוריה:שחיינים באולימפיאדת מוסקבה (1980)
קטגוריה:שחיינים באולימפיאדת לוס אנג'לס (1984)
קטגוריה:ברזילאים שנולדו ב-1965